નારાયણ સાંઇ સામે બળાત્કાર, ગેરકાયદે અટકાયત અને અનૌરસ પુત્ર સહિતના પેન્ડિંગ કેસોની તપાસ દરમિયાન 42 બેગ ભરી જુદુ જુદુ મટિરિયલ તપાસ દરમિયાન સિઝ કરવામાં આવ્યું હતું. જેમાં નારાયણ સાંઇ સામે ગાળિયો મજબૂત બને તેવા પુરાવા હતા. જેથી 42 બેગ ભરીને મળેલા દસ્તાવેજની જગ્યાએ બીજા દસ્તાવેજ (બીનજરૂરી) દસ્તાવેજ મૂકવા માટે તથા નાર્કો ટેસ્ટ ન થાય તે માટે લાંચનું એક સુઆયોજિત ષડ્યંત્ર રચવામાં આવ્યું હતું. આ માટે નારાયણ સાંઇ અને તેના સાગરીતોએ પોલીસ, જ્યુડિશિયરી, મેડિકલ અને જેલ વિભાગોને લાંચ આપવાનું મોટું કાવતરું રચ્યું હતું. જોકે, લાંચ આપે તે પહેલાં જ પોલીસે નારાયણ સાંઇના સાગરીત ઉદય સાંઘાણી, પોલીસ સબ ઇન્સ્પેક્ટર કુંભાઇ પાસેથી રૂ. 1 કરોડ જપ્ત કરી લીધા હતા. ઉપરાંત, કેતન પટેલ નામની વ્યક્તિ પાસેથી પણ સાત કરોડ જેટલી જંગી રકમ કબજે કરવામાં આવી હતી. હિતેન્દ્રસિંઘ પાસેથી પણ રૂ. 10 લાખ કબજે કરવામાં આવ્યા હતા. જપ્ત કરેલા રૂ. 8.10 કરોડ નારાયણ સાંઇ સામેના જુદા જુદા કેસો ઢીલા કરવા માટે વિવિધ વિભાગના અધિકારીઓને લાંચ પેટે પહોંચાડવાના હતા. આ મામલે સુરત પોલીસે તપાસ કરી નારાયણ સાંઇ સહિત આઠ સામે ચાર્જશીટ ફાઇલ કર્યું હતું.